Návrh STANOVISKO RADY k programu ekonomického partnerstva SLOVINSKA /* COM/2013/0911 final - 2013/0396 (NLE) */





2013/0396 (NLE) Návrh STANOVISKO RADY k programu ekonomického partnerstva SLOVINSKA RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (EÚ) č. 473/2013 z 21. mája 2013[1] o spoločných ustanoveniach o monitorovaní a posudzovaní návrhov rozpočtových plánov a zabezpečení nápravy nadmerného deficitu členských štátov v eurozóne, a najmä na jeho článok 9 ods. 4, so zreteľom na návrh Európskej komisie, keďže: (1) Pakt stability a rastu je zameraný na zabezpečenie rozpočtovej disciplíny v celej Únii a stanovuje rámec na predchádzanie a nápravu nadmerného deficitu verejných financií. Jeho cieľom sú zdravé verejné financie ako prostriedok posilňovania podmienok pre cenovú stabilitu a pevný udržateľný rast založený na finančnej stabilite, čím sa podporí dosahovanie cieľov Únie v oblasti udržateľného rastu a tvorby pracovných miest. (2) V nariadení Európskeho parlamentu a Rady (EÚ) č. 473/2013 z 21. mája 2013 o spoločných ustanoveniach o monitorovaní a posudzovaní návrhov rozpočtových plánov a zabezpečení nápravy nadmerného deficitu členských štátov v eurozóne sa uvádzajú ustanovenia o posilnenom monitorovaní rozpočtových politík v eurozóne a zabezpečení toho, aby národné rozpočty boli v súlade s usmerneniami hospodárskej politiky vydanými v kontexte Paktu stability a rastu a európskeho semestra. Keďže čisto rozpočtové opatrenia by nemuseli postačovať na zabezpečenie trvalej nápravy nadmerného deficitu, môžu byť potrebné ďalšie politické opatrenia a štrukturálne reformy. (3) V článku 9 nariadenia (EÚ) č. 473/2013 sa stanovujú modality programov ekonomického partnerstva, ktoré majú členské štáty eurozóny predkladať v rámci postupu pri nadmernom deficite. V programe ekonomického partnerstva je stanovený plán opatrení, ktoré majú prispieť k účinnej a trvalej náprave nadmerného deficitu, a mali by tu byť uvedené podrobnosti najmä o hlavných fiškálno-štrukturálnych reformách, a to najmä reformách týkajúcich sa systémov zdaňovania, dôchodkových systémov, systémov zdravotnej starostlivosti a rozpočtových rámcov, ktoré budú zohrávať zásadnú úlohu pri trvalej náprave nadmerného deficitu. (4) Rada 2. decembra 2009 na základe článku 126 ods. 6 zmluvy prijala rozhodnutie, ktorým sa v prípade Slovinska začal postup pri nadmernom deficite . Rada 21. júna 2013 prijala revidované odporúčanie podľa článku 126 ods. 7 zmluvy v súvislosti s postupom pri nadmernom deficite, ktorý sa začal pred nadobudnutím účinnosti nariadenia (EÚ) č. 473/2013. V tejto súvislosti bolo Slovinsko požiadané, aby do 1. októbra 2013 predložilo program ekonomického partnerstva, v ktorom sa uvádzajú najmä fiškálno-štrukturálne reformy, ktorých cieľom je zabezpečiť účinnú a trvalú nápravu nadmerného deficitu. (5) Program ekonomického partnerstva, ktorý predložilo Slovinsko 1. októbra 2013, zahŕňa opatrenia zamerané na posilnenie rozpočtovej stratégie s cieľom dosiahnuť trvalú nápravu nadmerného deficitu [odporúčanie Rady pre jednotlivé krajiny (ďalej len „odporúčanie“) 1], podporu dlhodobej udržateľnosti dôchodkového systému a zníženie nákladov súvisiacich so starnutím obyvateľstva (odporúčanie 2), reformovanie trhu práce (odporúčanie 3), posúdenie kvality aktív v bankovom systéme (odporúčanie 4), zlepšenie regulačného rámca bánk a schopností dohľadu (odporúčanie 5), reformovanie regulovaných profesií (odporúčanie 6), skrátenie trvania súdnych konaní (odporúčanie 7), posilnenie správy a riadenia štátnych podnikov a ich privatizácie (odporúčanie 8), ako aj reštrukturalizáciu spoločností a zlepšenie podnikateľského prostredia (odporúčanie 9). (6) Fiškálno-štrukturálne opatrenia a reformy, ktoré Slovinsko plánuje vykonať, sa týkajú týchto oblastí: (i) daňového systému a daňovej disciplíny; (ii) fiškálneho rámca; (iii) dôchodkového systému a (iv) dlhodobej starostlivosti. Súbor opatrení je sčasti primeraný a možno očakávať, že prispeje k účinnej a trvalej náprave nadmerného deficitu. V niektorých oblastiach je však napriek tomu potrebné ďalšie úsilie a zrýchlené vykonávanie opatrení. (7) Očakáva sa, že najnovšie štrukturálne opatrenia na zvýšenie príjmov, najmä vyššie sadzby DPH a nová daň z nehnuteľností, významne prispejú ku konsolidácii verejných financií (približne 1,3 % HDP). Tieto kroky nie sú doplnené o štrukturálne opatrenia na strane výdavkov, ktoré sú takisto dôležité na dosiahnutie rozpočtového salda/prebytku. Na základe súčasných informácií je predčasné posudzovať niektoré administratívne opatrenia na posilnenie daňovej disciplíny, ak však tieto opatrenia budú efektívne, ďalej posilnia udržateľnosť verejných financií. (8) Orgány pripravujú prepracovanie právnych predpisov, z ktorých vychádza fiškálny rámec, aby boli v súlade so Zmluvou o stabilite, koordinácii a správe v EMÚ a s právnymi požiadavkami EÚ. Ústavné pravidlá týkajúce sa rozpočtového salda/prebytku a plánované právne akty, v ktorých sa špecifikuje ich vykonávanie, a najmä nový zákon o fiškálnych pravidlách a zmenený zákon o verejných financiách by mali pomôcť upevniť fiškálnu disciplínu vo vnútroštátnych právnych predpisoch. (9) V dôsledku vykonania dôchodkovej reformy v decembri 2012 došlo k zmierneniu mesačných prírastkov v počte nových poberateľov starobného dôchodku. Posudzovanie vykonávania druhého odporúčania Rady zameraného na posilnenie dlhodobej udržateľnosti dôchodkového systému by však bolo predčasné. Dôsledky reformy posudzuje pracovná skupina zložená z členov akademickej obce a verejnej správy. Na základe jej zistení vláda plánuje vypracovať návrhy na ďalšie úpravy dôchodkového systému s cieľom zabezpečiť jeho udržateľnosť po roku 2020. (10) S cieľom ďalej riešiť narastajúce náklady spojené so starnutím obyvateľstva vláda schválila koncepciu zákona o dlhodobej starostlivosti a osobnej asistencii a zaviedla nový systém založený na poistení. Prijatie nového zákona sa predpokladá v prvej polovici roku 2014. Treba objasniť financovanie systému povinného poistenia, pravdepodobne však bude založený na povinných príspevkoch od ekonomicky aktívneho a neaktívneho obyvateľstva a výška príspevkov sociálneho zabezpečenia by sa nemala zvýšiť. (11) Za posledné mesiace Slovinsko zvýšilo tempo realizácie nefiškálnych štrukturálnych reforiem dôležitých pre úpravu makroekonomických nerovnováh. Rozhodujúci pokrok sa dosiahol v oblasti bankového sektora. Kľúčové reformy na podporu úpravy a rastu sú však stále v štádiu príprav, a to so značným sklzom, najmä v prípade mimosúdnej reštrukturalizácie a klasifikácie aktív vo vlastníctve štátu. (12) Prebieha vykonávanie opatrení na stabilizáciu bankového sektora, a to najmä dôkladné posúdenie kvality aktív a stresové testy, ktoré sa týkajú takmer 70 % bankového sektora a ktoré treba dokončiť do konca roku 2013. Očakáva sa, že po takomto posúdení bude nasledovať komplexná stratégia reštrukturalizácie, konsolidácie a rekapitalizácie bankového sektora, ktorá by mohla zahŕňať aj plány na zníženie investícií spojených s priamou a nepriamou účasťou verejného sektora v domácich bankách. Tým by sa výrazne znížili riziká opätovného výskytu podmienených záväzkov v nadchádzajúcich rokoch. (13) O reforme zákona o držaných štátnych dlhových nástrojoch v Slovinsku sa v súčasnosti diskutuje. Ak sa táto reforma navrhne dobre a vykoná v plnom rozsahu spolu s rýchlym pokrokom privatizácie určitých štátnych podnikov, mohla by na jednej strane priniesť príjmy a znížiť podmienené záväzky verejnej správy a na druhej strane prispieť k zlepšenému a efektívnejšiemu strategickému riadeniu aktív vo vlastníctve štátu, najmä vzhľadom na možnosti pritiahnuť zahraničných investorov, PRIJALA TOTO STANOVISKO: Program ekonomického partnerstva Slovinska predložený Komisii a Rade 1. októbra 2013 zahŕňa súbor fiškálnych štrukturálnych reforiem, ktorý je sčasti primeraný na podporu účinnej a trvalej nápravy nadmerného deficitu a je potrebné, aby sa náležite a komplexne vykonal, aby priniesol očakávané výsledky. V programe ekonomického partnerstva možno badať dosiahnutie určitého pokroku pri plnení záväzkov programu stability a národného programu reforiem Slovinska týkajúcich sa daňovej reformy, posilnenia daňovej disciplíny a fiškálnej správy a riadenia, ako aj nápravy situácie v bankovom sektore. Na dosiahnutie dôveryhodnosti a pritiahnutie zahraničných investorov do Slovinska, ktorí budú investovať aj do štátnych dlhopisov, je kľúčové vykonanie reštrukturalizácie bankového a podnikového sektora a konsolidačná stratégia prijatá v nadväznosti na, výsledky dôkladného posúdenia kvality aktív a stresových testov bánk. Práce na možných ďalších úpravách dôchodkového systému sa začali iba nedávno a informácie o plánovaných konkrétnych opatreniach a harmonogramoch v tejto oblasti nie sú k dispozícii. Vo všeobecnosti takmer všetky reformy prebiehajú a ich urýchlené prijatie a úplné vykonanie má kľúčový význam. Slovinsko sa preto vyzýva, aby v nadchádzajúcom národnom programe reforiem a programe stability ďalej spresnilo a predložilo ďalšie informácie o navrhovaných reformách. Komisia a Rada posúdia tieto programy v kontexte európskeho semestra. V Bruseli Za Radu predseda [1] Ú. v. EÚ L 140, 27.5.2013, s. 11.